AlexejDobrolubov/national_council_slovak_2010 huggingface dataset:
22. schôdza NR SR - 5.deň - A. dopoludnia
Dátum: 2024-10-28
Poslanec: Mesterová, Zuzana (PS)
Druh vystúpenia: Vystúpenie s faktickou poznámkou

52. Ďakujem pekne za slovo, pán predsedajúci. No, pán poslanec Danko, pýtali ste sa, že aký projekt je Progresívne Slovensko. No Progresívne Slovensko je aktuálne politický projekt, ktorý predbehol v prieskumoch stranu SMER. A teraz aký je projekt SNS, hej? Je to projekt voľných radikálov, ktorý by sa rozpadol, keby nevisel na šnúrke od nohavíc pána Muňka, ktorý nám tu dal taká skvosty ako mladého chemika pána Kotlára alebo ministerku nekultúry pani Šimkovičovú. Tak ja neviem, pán Danko, či zrovna z vás úst... z vašich úst je ako náležité hodnotiť projekt Progresívneho Slovenska. A čo sa týka tých filmov, no ja by som si veľmi rada pozrela celovečerný film o pánovi Ficovi, aj o vás pán Danko. Jeden by mohol byť tragédia a druhý komédia. Ďakujem. (Potlesk.)
22. schôdza NR SR - 5.deň - A. dopoludnia
Dátum: 2024-10-28
Poslanec: Mesterová, Zuzana (PS)
Druh vystúpenia: Vystúpenie s faktickou poznámkou

16. Ďakujem pekne za slovo, pán predsedajúci. Pani ministerka, správne ste povedali, že spravujete peniaze nás všetkých, tak sa pozrime ako. Generálnemu tajomníkovi služobného úradu Lukášovi Machalovi bola okrem jeho platu 5 700 eur vyplatená odmena 42-tisíc eur, odkedy je v tomto služobnom úrade, a ako bonus 4-tisíc odmena za dožitie za životného jubilea. No niekomu sú vyplácané odmeny za jeho úspechy, niekoho jediným úspechom je, že sa dožije päťdesiatky, ale je to výsmech všetkým zamestnancom štátu, ktorým ste pri minimálnej mzde nechceli schváliť ani zákon, ktorý by im garantoval to, že vôbec dosiahnu minimálnu mzdu, pretože bežne v štátnej správe dostávajú zamestnanci pri životnom jubileu pamätný list a symbolickú odmenu. Pán Machala dostal 4-tisíc eur z peňazí nás všetkých, tak, vážení občania a občianky, keď ho stretnete na ulici, oslovte ho, nech vás aspoň na chlebíček za to pozve. Ďakujem. (Reakcia z pléna.)
22. schôdza NR SR - 4.deň - A. dopoludnia
Dátum: 2024-10-25
Poslanec: Mesterová, Zuzana (PS)
Druh vystúpenia: Vystúpenie s faktickou poznámkou

88. Ďakujem pekne za slovo, pán predsedajúci. Pán Gašpar, ťažko sa verí obžalovanému podpredsedovi Národnej rady a všetkým koaličným poslancom a poslankyniam, že to, čo tu predvádzate dnes, je obhajoba vecnej práce ministra spravodlivosti, keď tak, ako sme to počuli pri trestnej novele, tak aj dnes nič iné nezaznelo, len mená tých ľudí, ktorým ste adresne novelou Trestného zákona doručili pomoc vrátane vás. Vy ste mi tu chceli vysvetliť vaše procesné postavenie, no vy ste stále obžalovaný. Vy nie ste obvinený, vy ste obžalovaný, to znamená, že obžalobu na vašu osobu prijal súd, že to nie je len o rozhodnutí nejakých vyšetrovateľov, prípadne prokurátora, ale že ju prijal súd na ďalšie konanie, a v tejto veci nezmenila nič schválená novela Trestného zákona, maximálne vám zmiernila hroziaci trest. Potom sa ťažko verí človeku, že nekoná zištne, že nekoná subjektívne vo svoj prospech, keď sa tu postaví a obhajuje ministra spravodlivosti nie jeho odbornosťou, vecnosťou, systematickosťou, prístupu práce, čo za ten rok urobil, čo zlepšil v rezorte, ale opäť vyťahuje tie isté mená, ktorými obhajoval aj novelu Trestného zákona. A keď vy tu obhajujete nejaké kroky nahrávkami, no Slovensko obleteli všelijaké nahrávky aj s vaším synom, aj z chaty, aj z kancelárie generálneho prokurátora a to sa potom ťažko verí, že to, čo ste spôsobili, je niečo v prospech ľudí a nie je to len vo váš prospech, pán Gašpar.
22. schôdza NR SR - 4.deň - A. dopoludnia
Dátum: 2024-10-25
Poslanec: Mesterová, Zuzana (PS)
Druh vystúpenia: Vystúpenie s faktickou poznámkou

56. Ďakujem pekne za slovo, pán predsedajúci. Pán poslanec Danko, samozrejme, že má minister Susko vašu dôveru, veď vy bez hosťovania poslanca SMER-u by ste ani nemali poslanecký klub, ktorý sa vám tu rozpadáva, vy už ste len také voľné radikály v tejto miestnosti, aj ten prejav bol taký voľný, ja som chvíľami nevedela, či odvolávame ministra Suska, alebo Roberta Fica, lebo viac ste venovali tomu pozornosti, aby ste obhájili premiéra ako ministra. Tak ja len pre čas a priestor uvádzam, že odvolávame ministra spravodlivosti Borisa Suska za to, ako vecne vo svojom rezorte nekoná, pretože ho považujeme za nekompetentného, a to, čo vy ste tu predviedli, pán Danko, len podčiarkuje to, že prečo sa vám klub rozpadol, bolo to také voľné predstavenie voľne šíriacich sa myšlienok. Ďakujem.
22. schôdza NR SR - 4.deň - A. dopoludnia
Dátum: 2024-10-25
Poslanec: Mesterová, Zuzana (PS)
Druh vystúpenia: Vystúpenie s faktickou poznámkou

40. Ďakujem pekne za slovo, pán predsedajúci. Pani kolegyňa, vy hovoríte o politických procesoch. No, ťažko budeme hovoriť o politických procesoch, keď aj po tejto novele, ktorá už platí a ktorá je účinná, je pán Tibor Gašpar stále obžalovaný. Ako to mohol byť politický proces, keď aj na základe novely stále prebieha súdne konanie? Maximálne sa znížil trest, ktorý mu za to hrozí. A rovnako tak pán Peter Žiga, neskončilo obvinenie voči nemu, pretože to bol politický proces, ale, pretože novela umožnila, že to konanie je premlčané. A popritom ste spôsobili to, že ľudí prepustili z väzníc. Potom to musel pán Susko sanovať rozhodnutím ministra a dôvody na, dôvody, pre ktoré by mohol byť trest domáceho väzenia prekvalifikovaný, musel sprísňovať tie dôvody, ktoré novela rozviazal, on musel sprísňovať, lebo ste na to vôbec neboli pripravení. Ak sme vás my vyzývali na adresnú pomoc tak to sme nemysleli tak, že ju máte adresne doručiť Tiborovi Gašparovi, Petrovi Žigovi, Výbohovi. To sme ako sa nepochopili. To, čo ste tu predviedli zlepšujete sa krajšie vystúpenie ako naposledy, ale stále je to absurdná dráma, za ktorú vám síce vaši tlieskajú, ale je bezobsažná, je postavená na fabuláciách a klamstvách. Je to hanba.
22. schôdza NR SR - 4.deň - A. dopoludnia
Dátum: 2024-10-25
Poslanec: Mesterová, Zuzana (PS)
Druh vystúpenia: Vystúpenie s faktickou poznámkou

14. Ďakujem pekne za slovo, pán predsedajúci. Pán minister Susko, zaznelo tu toho veľa, tak ja vypichnem len jednu vec takú faktickú. Vy ste povedali, že vlastne novela Trestného zákona dopadla fantasticky, idete cestou zmierňovania, humanizácie trestného konania a alternatívnych trestov. Tak sa pozrime, čo ste pre to urobili. Novela Trestného zákona spôsobila, že tisíckam ľudí vznikol nárok na premenu trestu na domáce, trest domáceho väzenia. Samozrejme, robili ste to narýchlo, päťkrát novelizovaná novela, nevedeli ste, aké dôsledky to v praxi prinesie, a keď ste zistili, že toľko ľudí má nárok na premenu trestu na trest domáceho väzenia, vy sám rozkazom ste sprísnili podmienky, ktoré priniesla novela, aby sa nedostali do výkonu domáceho väzenia, pretože na to nemáte splnené materiálne podmienky. Toto je v praxi vaša odbornosť. Toto je chaos, babráctvo a taká hanba, že ja sa čudujem, že vy sa tu postavíte a obhajujete sa. Vy by ste sa mali zbaliť a odísť. (Potlesk.)
19. schôdza NR SR - 13.deň - B. popoludni
Dátum: 2024-10-02
Poslanec: Mesterová, Zuzana (PS)
Druh vystúpenia: Vystúpenie s faktickou poznámkou

4. Ďakujem pekne za slovo, pán predsedajúci. No, pán Gašpar, ja rozumiem aj tomu, že vy máte potrebu sa postaviť pred plénum a obhajovať túto konsolidáciu, zvlášť v prípade, keď vláda väčšinu roka venovala pozornosť tomu, aby sa postarala o to, že znížia tresty, ktoré vám hrozia, tak ja chápem, že cítite istý záväzok voči tomu a obhajujete kroky tejto vlády. Ale že vy sa tu postavíte a s kamennou tvárou ľuďom poviete, že však ak to nevyjde v prvom konsolidačnom balíčku, tak predložíme druhý konsolidačný balíček, veď sa nič nedeje, však už sme to videli pri trestných kódexoch, tak toto už je drzosť! Ľuďom, ktorí sa, ktorí zaplatia to, že vám sa možno zníži trest, poviete, že keď to nevyjde prvýkrát, tak to vyjde druhýkrát alebo tretíkrát, alebo piatykrát, alebo, ja neviem, desiatykrát. Že sa vy nehanbíte!
15. schôdza NR SR - 8.deň - A. dopoludnia
Dátum: 2024-06-21
Poslanec: Mikloško, František (KDH)
Druh vystúpenia: Vystúpenie s faktickou poznámkou

42. Ďakujem. Ja roky sledujem činnosť tohto ústavu a, samozrejme, aj teraz za riaditeľovania pána Jerguša Sivoša. Treba povedať, že v iných štátoch postkomunistických majú tieto ústavy ďaleko väčšie zázemie, väčšie personálne, finančné, ale napriek tomu tento ústav, ako povedal pán riaditeľ, myslím, s 82 teraz členmi, vyvíja skutočne výnimočnú prácu. A čo je podstatné, stal sa prirodzenou a rešpektovanou súčasťou spoločenského života na Slovensku. Tomu treba vzdať proste česť a úctu a treba tento ústav podporovať a nehovoriac o jeho obrovských aktivitách pri konferenciách, vydávaní publikácií, kníh, monografií a práce na školách. Takže ja sa chcem tiež veľmi pekne poďakovať.
15. schôdza NR SR - 5.deň - B. popoludní 1. záznam
Dátum: 2024-06-18
Poslanec: Mikloško, František (KDH)
Druh vystúpenia: Vystúpenie s faktickou poznámkou

180. Pán poslanec Dostál, vy ste sa dotkli tej mojej poznámky, že ten jeden odsek je veľmi umelý. To rozširovanie, kedy je možno zakázať teda zhromaždenie, tam sú tri body. Prvé dva sú konkrétne. Prvý, keď je to pred domom nejakého politika, druhý, keď sa majú zraziť dve protirečiace si skupiny, a tretí je naozaj gumený. Ja chápem, že proste život sa nedá vo všetkých stránkach uchopiť tak, aby, aby sme vymenovali všetky situácie, na ktorých môžeme zakázať. Ale práve v tom je to nebezpečenstvo, v tej nejasnosti je to nebezpečenstvo, že sa to môže zneužiť nielen v prospech tých, ktorí chcú zneužiť tú demonštráciu, ale i v prospech tých, ktorí chcú ju zakázať. A preto podľa mňa tento paragraf je proste nevylepšiteľný a jediná možnosť je dať ho preč. A potom nech život ukáže, kedy ďalšie situácie sú také, že môžeme zakázať teda demonštráciu. Ale dneska v tej všeobecnosti tam môžete, každý, kto je pri moci, tam môže vložiť to, čo je. Teraz nemyslím len moc politickú na najvyššej úrovni, ale rovnako obecnú a aj policajnú. Ďakujem.
15. schôdza NR SR - 5.deň - B. popoludní 1. záznam
Dátum: 2024-06-18
Poslanec: Mikloško, František (KDH)
Druh vystúpenia: Vystúpenie s faktickou poznámkou

110. Pán poslanec Pročko, spomenul si aj mňa, tak ja by som to doplnil. Ten zákon č. 84/1990 Z. z. dáva obci možnosť zakázať v troch bodoch zhromaždenia. Teraz podľa lex atentát sa to rozširuje o ďalšie tri body. Prvý, keď je to pred domom nejakého politika, v poriadku. Povedali sme v poriadku . Druhý, keby sa mohli zraziť dve skupiny, v poriadku . Tretí, prečítam celý: „ Z miesta konania zhromaždenia alebo iných oznámených skutočností plynie dôvodová obava, že konaním zhromaždenia dôjde k zásahu do základného práva na súkromie viacerých osôb alebo k zásahu do pokojného užívania obydlia viacerých osôb a ochranu týchto práv nemožno zabezpečiť žiadnymi menej rušivými opatreniami.“ Sem možno vložiť čokoľvek. Toto je kľúčový problém, s ktorým nesúhlasíme, a budeme protestovať. O tých možnostiach, teda pokút, ktoré môžu likvidovať malé obce, o tom budeme hovoriť po... pri druhom čítaní, ale toto je proste problém, z ktorého proste, z tohto nemôžeme ustúpiť. Sem môžeme vložiť čokoľvek podľa vôle obce, podľa výkladu polície, že je narušený proste nejaký pokoj nejakého občana. Toto je alfa a omega, od ktorej nemôžeme ustúpiť.
15. schôdza NR SR - 5.deň - B. popoludní 1. záznam
Dátum: 2024-06-18
Poslanec: Mikloško, František (KDH)
Druh vystúpenia: Vystúpenie s faktickou poznámkou

82. Pán poslanec Majerský, ty si sa dotkol vo svojom vystúpení práve problému skráteného konania. Tu sa celkom otvorene hovorí, že vlastne tento zákon sa týka v tej agende tej renty Roberta Fica, premiéra. Ale tu práve sa chcem dotknúť tej skrátenosti. Premiér Fico je stále premiér, má ochranku a riadny plat. Po druhé. Ak by sa hneď dnes vzdal postu premiéra, tak zo zákona má tri mesiace nárok na ochranku a na plat. Aj po tých troch mesiacoch minister vnútra môže toto zo zákona predĺžiť na ďalšie tri mesiace. Čiže keby sa hneď dnes vzdal premiér Fico svojho mandátu, tak šesť mesiacov máme čas na to, aby sme pokojne takýto zákon prijali. Čiže tam nie je najmenší dôvod pre zrýchlené konanie. Ale ja tu vidím iný problém. V tieni tej tragédie, ktorú už všetci odsudzujeme, veď o tom neni čo hovoriť, v tieni tej tragédie tu sa prijímajú dva zákony. Jeden sa týka tej renty pána premiéra Fica a druhý sa týka zákonu, ktorý má jasne zamedziť možnosti niektorých verejných zhromaždení. A to sú neni, to sú neni verejné zhromaždenia pred bytmi politikov. Pán poslanec Gašpar, to sú verejné zhromaždenia na námestiach, ten bod 6b), si ho prečítajte dobre. Ak na hocktorom námestí niektorí obyvatelia povedia, že ich to ruší , tak polícia má právo tú manifestáciu rozpustiť. Čiže v tieni toho nešťastia sa tu prijímajú ďaleko radikálnejšie, ďaleko radikálnejšie obmedzenia verejného zhromažďovania a to je kľúčový problém celého ponovembrového vývoja. Tu proste, prepáčte, ale tu narazíte na nás, veľký odpor. Budeme sa domáhať na Ústavnom súde, budeme žiadať prezidenta, aby ten zákon vrátil, ak bude treba, obrátime sa aj na... (Prerušenie vystúpenia časomerom.)
15. schôdza NR SR - 5.deň - B. popoludní 1. záznam
Dátum: 2024-06-18
Poslanec: Mikloško, František (KDH)
Druh vystúpenia: Vystúpenie s faktickou poznámkou

60. Pán poslanec Gašpar, vy ste vo svojom príspevku ani sa tak nedotýkali toho skráteného konania, ako ste obhajovali v jednej pasáži, že nenarušujete, tento zákon nenarušuje žiadne právo zhromažďovať sa, takže ak dovolíte, k tomu sa vyjadrím. V bode 6 a ods. f) sa hovorí, že možnosť rozpustiť verejné zhromaždenie aj z dôvodu, kde rušia niektorých obyvateľov , možno na Námestí SNP, Hviezdoslavovom námestí a podobne. Pán poslanec Gašpar, to je orwellovská totalitná inoreč, kde môžete čokoľvek dať. Čokoľvek tam môžete strčiť a príde polícia a rozpustí to zhromaždenie. 25. marca 1988 prišla polícia na Hviezdoslavovo námestie ako dôvod, že rozpúšťa to zhromaždenie, Sviečkovú manifestáciu, bolo, že nevieme zabezpečiť organizáciu pokojnú , a potom nastúpili vodné delá, obušky, psy a tak ďalej. To poznáme. Dnes je to pamätný deň. A dnes môže byť dôvod, že rušíme niektorých obyvateľov, a príde polícia a môže rovnako postupovať, pokiaľ ľudia neodmietnu. Čiže prosím vás, v tomto je duch tohto zákona podobný duchu zákonov, na základe ktorých nás mlátili nielen v Bratislave, ale v Prahe pri Palachových dňoch a podobne. Proste nejde to, je to protiústavné a je to aj proti princípom Európskej únie, ktorej sme aj riadnym členom. (Potlesk.)
14. schôdza NR SR - 2. deň - A. dopoludnia
Dátum: 2024-05-22
Poslanec: Mikloško, František (KDH)
Druh vystúpenia: Vystúpenie s faktickou poznámkou

36. Pani poslankyňa, vďaka za vaše vystúpenie. Ja by som vás chcel doplniť jedným bodom, ktorý, na ktorý by mala odpovedať aj pani ministerka. Členov rady volí podľa § 11 ods. 3, piatich členov rady volí a odvoláva Národná rada. A potom je tam § 14 skončenie funkcie členov rady odsek 2 - Minister kultúry alebo Národná rada, podľa toho, kto je členom rady, kto člena rady do funkcie ustanovil, odvolá. To je v rozpore s nezávislosťou poslanca. Poslancovi môžu zaniknúť teda podmienky, aby bol, členovi rady môžu zaniknúť podmienky, aby bol v rade, ale Národná rada ho nemusí odvolať, pretože každý poslanec je nezávislý vo svojom hlasovaní. Čiže mne sa osobne zdá, že tu by malo jednoducho byť automaticky. Aj tí, ktorí nespĺňajú podmienky alebo prestali spĺňať, že by stratili členstvo v rade a nie, aby ich odvolávala Národná rada, pretože ich nemusí odvolať.
14. schôdza NR SR - 1.deň - A. dopoludnia
Dátum: 2024-05-15
Poslanec: Mikloško, František (KDH)
Druh vystúpenia: Vystúpenie s faktickou poznámkou

89. Pán poslanec Michelko, vy hovoríte o podlých časoch po roku, po roku 1998. Podkladáte ich takými argumentami, akože ľudia na tých poschodiach mali päť minút na vykonanie toalety, toalety. To už nechávam na súdnosť každého človeka. Pán poslanec Michelko, vy bránite najčernejšie obdobie ponovembrových dejín Slovenska, obdobie mečiarizmu, obdobie únosov, vrážd, medzinárodnej izolácie, divokej privatizácie a bitia novinárov. Slovenská televízia stála v prvej línii obrany tohto obdobia. Pán poslanec Michelko, ja ako relikt dávnych čias som stál v prvej línii vtedy zápasu proti mečiarizmu. Utŕžil som za to celkom slušnú bitku pred mojím domom, bol som sledovaný na ulici, neustále atakovaný a na toto obdobie som absolútne hrdý. Rovnako dnes sa angažujem proti nekultúrnej politike, pán poslanec Michelko, ktorej symbolom sa, žiaľ, stávate vy ako začínajúci politik. Vy ste, ideovo stojíte na tejto strane, druhej strany barikády celý svoj čas, ideovo a publicisticky. Sledujú vás dávno v Slovenských národných novinách, ktoré sú akoby orgánom tohto, by som povedal, smeru netolerancie. Ale chcem vás upozorniť, že tak ako obdobie mečiarizmu pominulo a dnes si naňho už nikto nespomenie, tak pominie aj obdobie každej takejto politiky, nekultúry a násilnosti. Proste idete na to veľmi zle. Kultúru sa nedá nijakým spôsobom likvidovať. Kultúra prežije všetko. (Potlesk.)
14. schôdza NR SR - 1.deň - A. dopoludnia
Dátum: 2024-05-15
Poslanec: Mikloško, František (KDH)
Druh vystúpenia: Vystúpenie s faktickou poznámkou

65. Pán poslanec Hajko, ty si hovoril o etickej komisii ako možnom, akomsi, akejsi cenzúre televízie. Ja sa na ňu pozriem z druhého pohľadu. Etická komisia je poradný orgán rady. V jej zastúpení sú cirkvi, menšiny, zdravotne postihnutí, šport, veda, novinári, deti, Matica slovenská, samosprávy. Etická komisia bude vytvárať alebo mala by vytvárať dojem, že RTVS bude ideovo nezávislá. Pokiaľ ide o oblasti, ktoré etická komisia zahŕňa, viem si predstaviť, že sa k tej nezávislosti bude približovať, čo už v športe, z olympiády a podobne. Ale najväčšou silou RTVS, teda televízie a rozhlasu je spravodajstvo a politické komentáre. A to bude mať na starosti rada, ktorá bude znovu v rukách jednej strany, a to SNS. V etickej komisii nie je nikto, kto by vedel posúdiť vyváženosť politických komentárov alebo politických správ. Ak v etickej komisii nemá byť niekto z politickej opozície priamo, tak bude len kulisou na krytie propagandy vlády, resp. politiky jednej strany. Čiže v tomto zákone ide o ovládnutie politickej propagandy a spravodajstvo vo verejnoprávnej televízii a rozhlase, ktorú platíme my všetci, z našich, by som povedal, z našich príspevkov, z našich daní. A etická komisia tam bude hrať len nejakú kulisu, nejakú štafáž a po tejto stránke by som si naozaj zvážil, či by som do takej komisie vôbec išiel. Ďakujem.
12. schôdza NR SR - 14.deň - A. dopoludnia
Dátum: 2024-05-10
Poslanec: Mikloško, František (KDH)
Druh vystúpenia: Vystúpenie s faktickou poznámkou

58. Pán poslanec Blaha, vy ste cielene útočili na Progresívne Slovensko a všetky vaše kroky odôvodňujete tým, čo podľa vás oni predstavujú. Ale tým odvádzate pozornosť od podstaty tohto problému. Hovoríte o národnej kultúre, hovoríte napríklad o tom, že treba podporiť viac Maticu slovenskú. Ja od novembra ´89 sledujem Slovenské národné noviny. Slovenské národné noviny dávno pred tým, ako existovalo Progresívne Slovensko, rozoštvávali celú slovenskú spoločnosť a delili ich na dobrú, dobrých a zlých Slovákov. A toto je hlavný problém, že vy chcete pokračovať v tejto politike, ktorá tvorí genóm, že pod národnou kultúrou rozumiete deliť Slovákov na dobrých a zlých, a tým vytvárate proste stále nepriateľa, bez ktorého neviete žiť. Ale ja vás chcem upozorniť, že národná kultúra je čosi viac, že je to aj Dóm svätej Alžbety v Košiciach, sú to aj barokové stavby, je to aj Levoča a je to aj Madáč, a je to aj Munkácsy, aj všetci, ktorí tuná boli, a teda že kultúra je univerzálna. A upozorním vás, že kultúru sa nedá zničiť. Proste kultúra za komunizmu, keď bol tu útlak, dokázala žiť a vytvorili sa úžasné diela. Rád by som vás upozornil, že v novembri ´89 na tribúnach pri páde komunizmu stáli ľudia kultúry. Rád by som vás upozornil, že v ´98. pri páde mečiarizmu stáli ľudia kultúry. Čiže deliť Slovákov na dobrých a zlých a na tomto budovať národnú kultúru, vás čaká taký istý osud, ako komunistov v ´89., mečiarizmus v ´98. a teda je otázka času, kedy to bude stáť aj vás. (Potlesk.)
12. schôdza NR SR - 13. deň - A. dopoludnia
Dátum: 2024-05-09
Poslanec: Mikloško, František (KDH)
Druh vystúpenia: Vystúpenie s faktickou poznámkou

93. Pán poslanec Michelko, tento váš návrh zákona, ešte viac tento pritvrdzujúci pozmeňujúci návrh, navyše nekonečne siahodlhý, je vrcholným prejavom arogancie a nekompetentnosti politickej moci. Politická strana, ktorá má 5,6 % a je známa svojou netolerantnosťou a výlučnosťou, si nárokuje rozhodovať o kultúre v celej krajine. Navrhovatelia tohto zákonu na čele s vami, pán poslanec Michelko, sú... v tomto zmysle sa zapisujú do novodobých dejín nekultúry slovenského národa. Napriek tomu sa tak hrdo hlásite k národu. Ale politickú zodpovednosť za tento absurdný návrh zákona nesie, nesú všetci, ktorí za, ktorí za neho budú hlasovať. (Potlesk.)
12. schôdza NR SR - 10.deň - B. popoludní
Dátum: 2024-05-02
Poslanec: Mikloško, František (KDH)
Druh vystúpenia: Vystúpenie s faktickou poznámkou

141. Pani poslankyňa, ty si tu hovorila príklady o protestoch športových zväzov, o problémoch so spoločnými záchodmi a podobne. To sú fakty, ktoré, ktoré si musíme všetci akceptovať, že tu sú, to sú neni nejaké mýty. Na druhej strane tu zaznelo veľmi veľa príbehov, som zistil, o príbehoch týchto ľudí. Týchto ľudí, ktorí žijú s takýmito problémami a často trpia. Sú to ľudia, ktorí, ktorí majú veľmi ťažký príbeh životný. Tento váš návrh zákona problémy týchto ľudí nezohľadňuje, neberie ich do úvahy, a preto musím povedať, že s takýmto návrhom zákona, že ak tento zákon ublíži čo len jednému človeku alebo ak zraní čo len jedného človeka, tak ja s ním mám problém. Musím to zodpovedne povedať. (Potlesk.)
12. schôdza NR SR - 4.deň - A. dopoludnia
Dátum: 2024-04-19
Poslanec: Mikloško, František (KDH)
Druh vystúpenia: Vystúpenie s faktickou poznámkou

98. Pán poslanec Hajko, vyjadrili ste v úplnosti názor KDH na túto novelu zákona. Chcem vás len doplniť ešte v jednej veci. Táto novela vytvára politický precedens, čiže ak sa raz dostane k moci iné vládne zoskupenie a minister kultúry sa stane človek s iným ideovým zameraním, znovu sa všetko stane straníckym a teda nevyváženým. A potom nebude môcť nikto protestovať, pretože tu boli postavené základy straníckemu riadenia ministerstva kultúry. A kultúra nemôže byť stranícka, tak to bolo za komunizmu. A my tu dneska nebránime, my tu dneska bránime práve nezávislosť kultúry, pretože Slovensko je rôznorodé a, samozrejme, je ťažké hľadať tam nejakú vyváženosť, ale riešiť to spôsobom takýmto straníckym, autoritatívnym je neprijateľné.
12. schôdza NR SR - 4.deň - A. dopoludnia
Dátum: 2024-04-19
Poslanec: Mikloško, František (KDH)
Druh vystúpenia: Vystúpenie s faktickou poznámkou

68. Pán poslanec Dubéci, zásadný problém tejto novely je v tom, že o rozdeľovaní peňazí pre kultúru nebude rozhodovať vládna koalícia, ktorá vyhrala parlamentné voľby, ale jedna politická strana, a to je SNS. Je vecou SNS, ako vníma svet, aj vecou voličov, že ju takto volia. Ale je vylúčené, aby Slovenská národná strana, ktorá predstavuje 5,6 % voličov na Slovensku, vnucovala slovenskej kultúre iba svoj pohľad. A táto obava tu z mnohých vyhlásení súčasnej ministerky kultúry za SNS reálne existuje a preto tu prebieha tento politický aj kultúrny zápas. Toto je ten problém, že jedna strana, ktorej ideové pozadie poznáme a ktorá vo svojich vystúpeniach často vystupuje veľmi radikálne a, by som povedal, že netolerantne, táto chce vnucovať celej slovenskej kultúre svoj pohľad. To je neprijateľné.